Titul : Annona Spriritualis Sive Meditationes od autora Michela Cuveliera, vytlačená a vydaná v Antverpách v roku 1666. Na titulnom liste je figurálna medirytina.
**Emblémová kniha** je špecifická historická tlačená kniha (a iné typ tlačených dokumentov), pri ktorých ilustrácia a text sú v symbióze, vzájomne sa dopĺňajú a reprezentujú žáner na rozhraní literatúry a výtvarného umenia.

Pojem emblém
------------

Žáner vznikol v Taliansku a od 16. storočia sa mu venovali vzdelanci v celej Európe. Rozkvet žánru spadá do 16. až 18. storočia. Na Slovensku skúma problematiku emblémových kníh okrajovo literárna veda a dejiny umenia, najviac však knihovníctvo špecializované na dejiny knižnej kultúry. Emblém je symbolické znázornenie znaku, hesla, idey. Emblém znamená aj ozdobný, väčšinou kovový prvok, ktorý sa vkladal či prikladal k rôznym predmetom (napr. na označenie nádoby) a takto sa chápal ešte v 16. Storočí. V emblémových knihách ide o symbolické zobrazenie myšlienky diela. Reálne pojmy a obrazy v emblémoch získali symbolický význam a symboly odkazovali na reálne, ale aj nadpozemské pojmy, vzťahy a emócie.

Emblém a jeho zloženie
----------------------

Emblém sa skladá z motta alebo lemmy, z obrazu a textu, väčšinou básne. Vývojom prešiel formát emblémov od drobných klasických emblémov s výškou 10-20 cm až po barokové, veľké, reprezentatívne publikácie s výškou 35-45 cm. Text, väčšinou báseň, s moralizujúcim alebo didaktickým obsahom vysvetľuje pripojený obraz a má doviesť čitateľa k pochopeniu tajomných, hmlistých súvislostí vizuálneho prvku emblému. Emblém pre množstvo asociácií a metafor predpokladá vrstvu používateľov s podobnou kultúrou vzdelania, akú mal ich autor. Pojem emblém zaviedol Andrea Alciato, významný taliansky právnik, autor prvej zbierky emblémov, ktoré vydal v roku 1531 v Augsburgu s názvom Emblematum Liber. 

Emblémová kniha od autora J. Arndta s názvom Zahrádka Ragská plná Křesťanských ctnostj, genž skrze wraucné, nábožné a potěssitedlné Modlitby do dusse wsstjpeny býti magji (prepis názvu : Zahrádka rajská plná křesťanských cností,jenž skrze ...)
### Časti emblému

* Nadpis : inscriptio, pomenúvajú aj slová motto alebo lemma. Je umiestnené nad obrazom, nesie v sebe časť myšlienky emblému. Môže to byť voľne vybrané slovné spojenie, heslo, citát.
* Obraz : pictura, icon, imago, alebo symbol. Nie je to bežná ilustrácia, ale má hlbší obsah, ktorý tiež treba „čítať". Je to umelecký a etický symbol, poučuje a vychováva nás. Nemá za úlohu len vizualizovať text, ale vždy obsahuje aj časť myšlienky emblémového celku. Obraz v embléme v spojení s mottom tvorí obsah, hádanku, ktoré napokon možno vyriešiť pomocou tretej časti emblému, textúry.
* Textúra : subscriptio, môže byť vo forme básne, prózy a obsahuje výklad, komentár, ktorý čitateľovi poskytuje riešenie tajuplného významu emblému.

Ukážky emblémových kníh
-----------------------

Všetky uvedené knihy sa nachádzajú v Digitálnej knižnici UKB, kde je možné si ich bez obmedzenia pozrieť v plnom rozsahu.

* CUVELIER, Michel. Annona Spiritualis, Sive Meditationes, Quibus Per Annum Anima Quotidie Perficiatur ... Coloniae Ubiorum: apud Joannem Antonium Kinchium, 1668. - dostupné online v Digitálnej knižnici UKB
* DREXEL, Jeremias. Recta Intentio : Omnium humanarum actionum Amvssis Auctore Hieremia Drexelio e Societate Iesu. Monachii: formis Cornelii Leysserii,Electoralis,Typ. 1636. 696 s. - dostupné online v Digitálnej knižnici UKB
* ARNDT, Johann. Zahrádka Rajská Jan Arndta, ... plná Křesťanských ctností ... Znowu v Českém jazyku wydaná. W Praze : v Jana Ferdynanda z Schönfeldu, 1785. 510 s. - dostupné online v Digitálnej knižnici UKB

Referencie
----------

1. 1 2 3  Univerzitná knižnica v Bratislave. In:  *Emblémové knihy Univerzitnej knižnice v Bratislave = Emblem book´s in the University Library in Bratislava*. Bratislava : Univerzitná knižnica v Bratislave, 2011. 303 s. ISBN 978-80-89303-28-1. S. 7 – 12.

Pozri aj
--------


|  |  |
| --- | --- |
| Portal | Umelecký portál |

* Emblemata